På noen måter ligner de hverandre, Filippinenes nye president Rodrigo Duterte og Uruguays tidligere president José Mujica: Frittalende og ukonvensjonelle, og med begrenset respekt for hva omverdenen måtte mene om deres valg.

Men hvis vi tar utgangspunkt i hvor langt de er villige til å strekke internasjonale avtaler for å få sitt syn igjennom, er det likevel Mujica som har størst baller: Det var han som stod bak legaliseringen av cannabis i Uruguay, og med det brøt han i de flestes øyne med Uruguays forpliktelser etter Narkotikakonvensjon.

Jeg snakket med Milton Romani, generalsekretær i Det nasjonale narkotikarådet i Uruguay under FNs spesialsesjon om narkotika (UNGASS) i april. Han ville ikke si rett ut at Uruguay bryter konvensjonen, og sa blant annet at formålet med konvensjonen er å ivareta helse og sikkerhet i samfunnet; når forbudspolitikk ikke oppnår dette formålet, blir konvensjonen selvmotsigende, og føringene derfra uklare. Men inntrykket var likevel at det ikke er avgjørende for Uruguay om man er innenfor eller utenfor konvensjonen: «Uruguay er en selvstendig nasjon», sa Romani på spørsmål om hvordan han forholdt seg til dem som mener at Uruguay bryter konvensjonen.